El SINAC és un sistema d'informació sanitària sustentat per una aplicació informàtica a través d'Internet, que gestiona dades sobre les característiques de les zones d'abastament i sobre la qualitat de l'aigua de consum humà de l'Estat espanyol.
L'aplicació informàtica ha estat elaborada per la Subdirecció General de Sanitat Ambiental i Salut Laboral, sota la direcció tècnica de la Subdirecció General de Tecnologies de la Informació, totes dues del Ministeri de Sanitat, Serveis Socials i Igualtat.
Els objectius d'aquest sistema d'informació són:
• Unificar, coordinar i facilitar la difusió de la informació sobre la qualitat de l'aigua de consum humà.
• Catalogar les infraestructures (captacions, estacions de tractament d'aigua de consum, dipòsits d'aigua, cisternes de transport d'aigua, xarxes de distribució) i els laboratoris de control de les zones de subministrament d'aigua de consum humà.
A banda de les administracions sanitàries, l'ús de l'aplicació del SINAC a través d'Internet és obligatori per a:
• Qualsevol persona o entitat pública o privada que gestioni zones d'abastament o les seves infraestructures o que controli la qualitat de l'aigua de consum humà.
• Qualsevol altre organisme públic o privat que estigui relacionat amb la gestió d'alguna de les parts de l'abastament o amb el control de la qualitat de l'aigua de consum humà o bé amb l'aigua destinada a la producció d'aigua de consum humà.
Les entitats gestores públiques o privades són responsables de la veracitat de les dades encarregades al SINAC a través de les persones que han designat com a usuaris professionals de la seva entitat.
L'aplicació té dos tipus d'accés:
• Accés al ciutadà, mitjançant el qual tot consumidor pot consultar informació general sobre qualsevol zona d'abastament que estigui donada d'alta en el SINAC.
• Accés professional, restringit al personal vinculat professionalment a les entitats públiques o privades que estiguin obligades a utilitzar el SINAC.
Requisits d'accés professional a Catalunya
Per poder utilitzar l'accés professional, i estar registrat com a usuari professional en el SINAC, es requereix:
• Ser personal vinculat professionalment a una entitat pública o privada que estigui obligada a utilitzar el SINAC i notificar-ho per escrit als corresponents serveis regionals de l'Agència de Salut Pública de Catalunya.
• Disposar d'un certificat electrònic admès pel Ministeri de Sanitat, Serveis Socials i Igualtat.
• Sol·licitar el registre com a usuari professional del SINAC des de l'aplicació mateixa, per Internet.
Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà (BOE núm. 45, de 21 de febrer de 2003).
Correcció d'errades (BOE núm. 54, de 4 de març de 2003).
Ordre SCO/1591/2005, de 30 de maig, sobre el Sistema d'Informació Nacional d'Aigua de Consum (BOE núm. 131, de 2 de juny de 2005).
Ordre SCO/2967/2005, de 12 de setembre, per la qual s'amplia la de 21 de juliol de 1994, per la qual es regulen els fitxers de dades de caràcter personal gestionats pel Ministeri de Sanitat i Consum, i es crea el fitxer del Sistema d'Informació Nacional d'Aigua de Consum (BOE núm. 229, de 24 de setembre de 2005).